Reubencf/Amharic_corpus huggingface dataset:
2ኛ. ብአዴን ከዛሬ ሰላሳ አመት ጀምሮ፥ “ከክልሉ ውጪ የሚኖሩ አማራዎችን በጠላትነት ፈርጄ የምዋጋቸው ነፍጠኞች ናቸው” የሚል አቋም አራማጅ መሆኑ፤ ከዛሬ ሶስት አመት ጀምሮም ብአዴን ለፖለቲካ ፍጆታ፥ ይህንን አቋሙን የቀየረ ቢመስልም፥ በተግባር ሲፈተሽ ግን አሁንም እንደበፊቱ፥ ይህ ከክልሉ ውጪ የሚኖረውን ወደ ሃያ ሚሊየን የሚጠጋ አማራ በጠላትነትና በነፍጠኝነት በምንቸገረኝ የሚያየው በመሆኑ፥ ይህ ህልቆ መሳፍርት የሌለው ከመላው የአማራ ህዝብ ቁጥር 40% የሚያህል ህዝብ፥ መንግስታዊ መዋቅርን የያዘ፥ የእኔ የሚለው መንግስትና ተቆርቋሪ ባለመኖሩ፥ ይህ በሚሊየን የሚቆጠር ህዝባችን፥ አማራን እንደህዝብ ማጥቃት ለሚፈልግ ጠላት ሁሉ፥ ተጋላጭ ስስ ብልት (soft belly) ሊሆን ችሏል።
3. ከብአዴን ውጪ የሚገኙ፥ አማራን እንወክላለን የሚሉ ድርጅቶችም ቢሆኑ፥ በተግባር ተፈትነው እንደታዩት፥ የአዲስ አበባን አማራ ጨምሮ፥ “ከአማራ ክልል ” ውጪ ያለው አማራን ትኩረት ነፍገውት ፥ ህዝባችንም አደራጅ እና አሰባሳቢ አጥቶ እንደ ዕጓለ ማውታ የተተወ ነው።
በሆድ ይፍጀው እንለፈው በሚል እንጂ፥ ከወራት በፊት በመተከል አማራ መፈናቀል፥ ሹፈት አይሉት ስላቅ ወለድ “እኔን ምን አገባኝ” የሚሉ ኩርንችቶችን የአመራር ድምፆች ከመስማት በላይ ዘግናኝ ነገር የለም። መሬት ላይ በተግባር የሆነውን የየዕለት ነውረኛ ተግባራቸውን እያየን፥ የዚህ አይነት ነገር በድምጽ መስማቱ በእርግጥ ብዙም አይገርምም።